Document ID: /roh_data/filtered/fineweb-2-filterrobots_roh.jsonl.gz/65654

Grosser Rat
Cussegl grond
Gran Consiglio
Tenor la Lescha da scola frequenta mintga uffant en il chantun Grischun la scola da quella vischnanca, en la quala el ha – cun il consentiment da las persunas responsablas per l'educaziun – dimora permanenta. Sin dumonda da las persunas responsablas per l'educaziun po in uffant vegnir admess – en cas motivads – a la scola d'in auter purtader da scola. Sche quai èn interess persunals che mainan a la midada da la scola, ston las persunas responsablas per l'educaziun pajar ils daners da scola ed ils eventuals custs da transport. Sch'i n'èn betg decisivs interess persunals da l'uffant, paja il purtader da scola cedent ils daners da scola ed ils custs da transport.
Scolaras e scolars che han in basegn da promoziun spezial han il dretg sin mesiras da la pedagogia speziala. Questas mesiras da la pedagogia speziala pon esser mesiras simplas u mesiras pretensiusas. Ils purtaders da scola garanteschan che la purschida da la pedagogia speziala saja avant maun e vegnia realisada en il sectur simpel.
Las mesiras pretensiusas pon tranter auter esser l'instrucziun en scolas spezialas, la tgira che tutga tiers u schizunt ina tgira staziunara. L'uffizi ordinescha las mesiras pretensiusas ed il chantun finanziescha quellas er. La Regenza po concluder ch'il purtader da scola sa participeschia als custs da mintga scolara pertutgada e da mintga scolar pertutgà. La participaziun als custs na dastga betg surpassar 15 pertschient da la media dals custs annuals chantunals per scolara e per scolar. La pratica vertenta èn 21 francs per di, quai che correspunda a 7665 francs per onn. La realisaziun po succeder en moda integrativa en la classa regulara, sche quai è d'avantatg per la scolara u il scolar e sche quai è supportabel per la classa regulara. Per exempel po in uffant che ha in impediment da l'udida e da la vesida frequentar la scola regulara e vegn accumpagnà cun terapias e cun furmas da promoziun integrativas.
En cas singuls duai l'instrucziun d'uffants integrada en il sectur pretensius pudair vegnir realisada en in auter purtader da scola, sche quai è in avantatg per l'uffant. Ils daners da scola che resultan en in tal cas, ston vegnir pajads dal purtader da scola cedent. Per exempel pudess in uffant che discurra rumantsch e che ha in impediment da l'udida vegnir instruì en ina scola regulara tudestga, per che las premissas per emprender la lingua da segns ch'i na dat betg per il rumantsch, sajan dadas.
Las sutsegnadras ed ils sutsegnaders incumbenseschan la Regenza da stgaffir las basas legalas per che l'Uffizi per la scola populara ed il sport possia surpigliar ils daners da scola, sch'ina instrucziun en in auter purtader da scola pussibilitescha las mesiras da la pedagogia speziala en il sectur pretensius e sch'i n'èn avant maun naginas alternativas equivalentas.
Tavau, ils 16 da zercladur 2021
Ulber, Kasper, Schwärzel, Baselgia-Brunner, Bettinaglio, Brandenburger, Brunold, Buchli-Mannhart, Cantieni, Casutt-Derungs, Clalüna, Crameri, Danuser, Degiacomi, Derungs, Epp, Favre Accola, Felix, Florin-Caluori, Föhn, Gartmann-Albin, Geisseler, Gugelmann, Hardegger, Hartmann-Conrad, Hitz-Rusch, Holzinger-Loretz, Horrer, Kohler, Kunfermann, Lamprecht, Loepfe, Maissen, Märchy-Caduff, Michael (Donat), Müller (Susch), Natter, Niggli-Mathis (Grüsch), Papa, Paterlini, Rettich, Ruckstuhl, Rüegg, Rutishauser, Sax, Schmid, Thomann-Frank, Tomaschett-Berther (Trun), Widmer (Favugn), Widmer-Spreiter (Cuira), Zanetti (Landquart), Bürgi-Büchel, Spadarotto, Stieger
L'art. 69 da la Lescha davart las scolas popularas dal chantun Grischun (Lescha da scola; DG 421.000) regla il princip da la finanziaziun da las scolas. Quel prevesa ch'ils purtaders da scola portian ils custs per las scolas popularas publicas (p.ex. ils custs da salari da las persuna d'instrucziun da classa, ils custs indirects, ils custs da las localitads e.u.v.), nun che la legislaziun prevesia in auter purtader dals custs. Il chantun sa participescha als custs dals purtaders da scola cun differentas contribuziuns, en spezial cun la pauschala per la scola regulara sco er cun autras contribuziuns en ils secturs da la direcziun da la scola, da las scolas pitschnas, dal transport, da las mesiras dal sectur simpel u tar ulteriuras structuras dal di. En cas da la purschida da la pedagogia speziala surpiglia il chantun – tenor l'art. 78 da la Lescha da scola – ils custs dal sectur pretensius (scolaziun speziala separativa ed integrativa), ils purtaders da scola sa participeschan vidlonder cun contribuziuns pauschalas. En quest connex surpiglia il chantun però mo quels custs che resultan da las mesiras pretensiusas da la pedagogia speziala. En cas d'ina scolaziun speziala separativa è quai, abstrahà da las contribuziuns modestas dals purtaders da scola e da las persunas responsablas per l'educaziun, la gronda part dals custs. En cas da la scolaziun speziala integrativa percunter restan las scolaras ed ils scolars (SeS) en la classa regulara e vegnan sustegnids – supplementarmain a l'instrucziun regulara – da persunas d'instrucziun, da persunas spezialisadas e da persunas d'assistenza – cun en media otg lecziuns. En quests cas surpiglia il chantun ils custs per la promoziun supplementara durant questas lecziuns. Las ulteriuras lecziuns, ch'ils SeS frequentan, vegnan dadas exclusivamain da la persuna d'instrucziun da classa da la scola regulara. Quests custs na sto betg surpigliar, sco menziunà qua survart, il chantun, mabain il purtader da la scola regulara. Mintga onn midan SeS per differents motivs ad in'auter purtader da scola che quel ch'è responsabel per ellas ed els. Quai tranter auter, perquai ch'il purtader da scola responsabel na po betg cuvrir lur basegns pedagogics spezials, p.ex. en cas da SeS talentads u cun duns spezials, sch'igl è memia char per il purtader da scola da metter a disposiziun la purschida u sch'i n'è betg pli pussaivel d'instruir ils SeS (p.ex. pervia da mobing u pervia da problems disciplinars). Il cas il pli frequent è però ch'in purtader da scola na porscha betg pli singuls stgalims (savens il stgalim secundar I) u na maina tut tenor pli nagina scola perquai ch'ils SeS mancan. Ils SeS pertutgads frequentan alura savens la scola dal purtader da scola vischin. Tenor l'art. 6 al. 2 da l'Ordinaziun tar la Lescha da scola (Ordinaziun da scola; DG 421.010) sto il purtader cedent pajar per regla ils daners da scola ed ils eventuals custs da transport en cas d'ina midada da scola (frequentaziun da la scola en in auter purtader da scola) per ils motivs numnads. Questas regulaziuns valan per tut ils SeS da la scola populara, quai vul dir per las scolaras ed ils scolars da la scola regulara sco er da talas e tals da la scolaziun speziala integrativa. Ils daners da scola ch'il purtader da scola cedent sto pajar, correspundan als custs che resultan da princip tar il purtader da scola acceptant per il sectur da la scola regulara e che quel sto surpigliar tenor l'art. 69 da la Lescha da scola. En tscherts cas da midadas da scola pretendan ils purtaders da scola acceptants però mo in import reducì fermamain u renunzian dal tuttafatg d'incassar daners da scola, perquai che la midada na chaschuna tar el per regla nagins custs supplementars u mo custs supplementars minimals. Ils custs supplementaras per mesiras da la pedagogia speziala en cas d'ina scolaziun speziala integrativa vegnan surpigliads dal chantun. Ord vista da la Regenza è la regulaziun concernent ils portacusts en il sectur da la scola populara clera, consequenta ed eguala per tut ils purtaders da scola pertutgads sco er per ils SeS. La pretensiun formulada en l'incumbensa Ulber ch'il chantun duai da nov surpigliar supplementarmain ils daners da scola en cas che SeS, che dovran ina scolaziun speziala, midan la scola, signifitgass in distatgament da questa regulaziun en in singul sectur e pervia d'in cas singul. La visita da scola dad SeS da la scola regulara en in auter purtader da scola vegniss uschia reglada autramain che quella dad SeS da la scolaziun speziala integrativa. Quai chaschuna in tractament inegual dals purtaders da scola cedents correspundents. Ultra da quai chaschuna la midada en il sectur da la pedagogia speziala in ulteriur augment dals custs a media vista, perquai ch'ina midada da las regulaziuns da finanziaziun chaschuna tenor l'experientscha adina in augment dals cas. Pervia da quai parta la Regenza da custs supplementars stimads da var 100 000 francs per onn.
Sa basond sin questas explicaziuns propona la Regenza al Cussegl grond da refusar questa incumbensa.
30 d'avust 2021